Insekdoder eis glo ma, 3 kinders(Argieffoto) ’n Vrystaatse ma en haar drie jong kinders is Sondag dood nadat die vrou vroeër die naweek insekdoder in hul huis in die omgewing van Thaba Nchu gespuit het. Een kind het die voorval oorleef. Brig. Motantsi Makhele, polisiewoordvoerder, sê na bewering het Oregolele Mochudi (32) Saterdag insekdoder in haar huis in Selosesha gespuit om kakkerlakke uit te roei. Sy en haar vier kinders het daarna die huis verlaat sodat die insekdoder kon begin werk. Die gesin is later terug na die huis en het gaan slaap. Die familielede het egter die volgende dag begin sleg voel en ’n ambulans is ontbied om hulle na die Thaba Nchu-hospitaal te neem. Oregolele Mochudi (32) en haar twee seuns, Andile (2) en Nathi (7), is by die hospitaal dood. Mochudi se twee dogters, Omphile (12) and Gontse (13), is na hospitale in Bloemfontein oorgeplaas waar Omphile later dood is. Gontse word in dié stadium steeds in die hospitaal behandel. Nog ’n familielid wat Sondag by die huis was, is intussen ook in ’n hospitaal opgeneem. Makhele sê die polisie is besig met geregtelike doodsondersoeke. Lt.genl. Baile Motswenyane, polisiehoof in die Vrystaat, het ’n beroep op die publiek gedoen om slegs SABS-goedgekeurde produkte te gebruik en die gebruiksaanwysings op die middels noukeurig te volg.